Ražojot transportlīdzekļus, piem., automašīnas un autobusus, daudz enerģijas patērē un līdz ar to SEG emisijas rada galvenokārt materiālu iegūšana un apstrāde. No vienas puses, enerģija ir vajadzīga kalnrūpniecībā, no otras – to izmanto materiālu apstrādē un bagātināšanā. Enerģija tiek patērēta arī transportlīdzekļu elektronisko sastāvdaļu ražošanā. Ražošanas emisijas aprēķinājām, balstoties uz transportlīdzekļu svaru un tajos izmantotajiem materiāliem. Izejmateriālu svaru reizinājām ar to emisijas koeficientu, kas parāda, cik daudz SEG emisiju rodas viena kilograma materiāla iegūšanas un bagātināšanas laikā. Transportlīdzekļus ražo no daudziem un dažādiem materiāliem un ķīmiskajiem elementiem, kuru emisiju vērtība krasi atšķiras atkarībā no to sastopamības Zemes garozā un iegūšanas grūtībām. Piemēram, viena kilograma oglekļa tērauda ražošanā izdalās 2,3 kg CO2e, bet tādam pašam daudzumam platīna tie ir aptuveni 34 000 kg CO2e. Mēs arī pieņēmām, cik lielu ceļu transportlīdzekļi mēros savā kalpošanas laikā, lai varētu ražošanas emisijas sadalīt uz kilometriem. Mūsu izmantotajos emisiju koeficientos nav ņemta vērā sastāvdaļu apstrāde (piemēram, izgriešana) un galaprodukta izveide, jo šajos ražošanas posmos patērē salīdzinoši maz enerģijas.